Tientalle beseer toe trein, instampmasjien botsFoto: Verskaf Minstens 57 mense is beseer, waaronder 14 ernstig, toe ŉ Transnet-instampmasjien en ŉ nuwe Metrorail-trein Saterdagaand in Mamelodi, in die noordooste van Pretoria, gebots het. Die instampmasjien was besig met spoorinstandhouding toe dit by die Eerste Fabrieke-stasie teen die trein gebots het. Volgens Metrorail het die treindrywer die instampmasjien sien aankom en die sowat 300 passasiers op die trein versoek om die trein te verlaat. Die passasiers het glo geweier en die noodalarm geaktiveer wat veroorsaak het dat die trein nie kon beweeg nie waarna die instampmasjien teen die trein gebots het. Die beseerde passasiers is na die Steve Biko- akademiese en Tshwane-distrikshospitaal vervoer vir mediese behandeling. Die botsing het daartoe gelei dat die treindiens tussen Pienaarspoort en Pretoria gestaak is. Volgens Metrorail sal ŉ raad van ondersoek binnekort aangestel word om die oorsaak van die botsing te ondersoek.